DEĊIŻJONI TAL-KUMMISSJONI
tas-17 ta’ Awwissu 2009
dwar in-nuqqas ta’ inklużjoni taż-żejt tal-pitrolju CAS 92062-35-6 fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-ħarsien tal-pjanti li fihom dik is-sustanza
(notifikata bid-dokument numru C(2009) 6303)
(Test b’relevanza għaż-ŻEE)
(2009/616/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta' prodotti għall-ħarsien tal-pjanti (1), u b'mod partikolari r-raba' sottoparagrafu tal-Artikolu 8(2) tagħha,
Billi:
(1)
L-Artikolu 8(2) tad-Direttiva 91/414/KEE jistipula li Stat Membru, matul perjodu ta' 12-il sena wara n-notifika ta' dik id-Direttiva, jista' jawtorizza t-tqegħid fis-suq ta' prodotti għall-ħarsien tal-pjanti li jkun fihom sustanzi attivi li ma jkunux jinsabu fl-Anness I ta' dik id-Direttiva u li jkunu diġà fis-suq sentejn wara n-notifika, waqt li dawk is-sustanzi jkunu qed jiġu investigati gradwalment fil-qafas ta' programm ta' ħidma.
(2)
Ir-Regolamenti tal-Kummissjoni (KE) Nru 1112/2002 (2) u (KE) Nru 2229/2004 (3) jistipulaw ir-regoli dettaljati għall-implimentazzjoni tar-raba' stadju tal-programm ta' ħidma msemmi fl-Artikolu 8(2) tad-Direttiva 91/414/KEE u jistabbilixxu lista ta’ sustanzi attivi li għandhom jiġu evalwati, bl-għan li jiġu possibilment inklużi fl-Anness I tad-Direttiva 91/414/KEE. Dik il-lista tinkludi ż-żejt tal-pitrolju CAS 92062-35-6.
(3)
Għaż-żejt tal-pitrolju CAS 92062-35-6 l-effetti fuq is-saħħa tal-bniedem u fuq l-ambjent ġew ivvalutati skont id-dispożizzjonijiet stipulati fir-Regolament (KE) Nru 1112/2002 u (KE) Nru 2229/2004 għal firxa ta’ użi proposti min-notifikant. Barra minn dan, dawk ir-Regolamenti jsemmu liema huma l-Istati Membri relaturi li għandhom iressqu r-rapporti tal-valutazzjoni u r-rakkomandazzjonijiet rilevanti lill-Awtorità Ewropea dwar is-Sigurtà fl-Ikel (l-EFSA) skont l-Artikolu 21(3) tar-Regolament (KE) Nru 2229/2004. Għaż-żejt tal-pitrolju CAS 92062-35-6 l-Istat Membru relatur kien Spanja u l-informazzjoni kollha rilevanti tressqet f’Marzu 2008.
(4)
Il-Kummissjoni eżaminat iż-żejt tal-pitrolju CAS 92062-35-6 skont l-Artiklu 24a tar-Regolament (KE) Nru 2229/2004. Abbozz tar-rapport tar-reviżjoni għal dik is-sustanza ġie rivedut mill-Istati Membri u mill-Kummissjoni fil-Kumitat Permanenti dwar il-Katina Alimentari u s-Saħħa tal-Annimali u ġie ffinalizzat fit-12 ta' Marzu 2009 fil-format tar-rapport ta' reviżjoni tal-Kummissjoni.
(5)
Waqt l-eżaminazzjoni taż-żejt tal-pitrolju CAS 92062-35-6 mill-Kumitat, ġie konkluż, filwaqt li ġew ikkunsidrati kummenti li waslu mill-Istati Membri, li jrid jiġi kkunsidrat li hemm indikazzjonijiet ċari li jista’ jkun li dik is-sustanza attiva għandha effetti dannużi fuq is-saħħa tal-bniedem u b’mod partikolari fuq il-konsumatur u l-operaturi, minħabba li l-evidenza eżistenti mhix biżżejjed biex tippermetti t-twaqqif tal-ADI, ARfD u l-AOEL.
(6)
Il-Kummissjoni stiednet lin-notifikant biex jippreżenta l-kummenti tiegħu dwar l-eżami taż-żejt tal-Pitrolju CAS 92062-35-6 u dwar jekk kienx biħsiebu jkompli jsostni is-sustanza jew le. In-notifikant ressaq il-kummenti tiegħu li ġew investigati bir-reqqa. Madankollu, minkejja l-argumenti mressqa min-notifikant, it-tħassib identifikat ma setax jiġi eliminat, u l-evalwazzjonijiet li saru fuq il-bażi tat-tagħrif ippreżentat ma wrewx li jista' jkun mistenni li, fil-kundizzjonijiet proposti ta' użu, prodotti għall-protezzjoni tal-pjanti li fihom iż-żejt tal-Pitrolju CAS 92062-35-6 jissodisfaw b'mod ġenerali r-rekwiżiti stipulati fl-Artikolu 5(1)(a) u (b) tad-Direttiva 91/414/KEE.
(7)
Għalhekk, iż-żejt tal-pitrolju CAS 92062-35-6 ma għandux ikun inkluż fl-Anness I tad-Direttiva 91/414/KEE.
(8)
Għandhom jittieħdu miżuri biex jiżguraw li l-awtorizzazzjonijiet mogħtija għall-prodotti għall-ħarsien tal-pjanti li jkun fihom iż-żejt tal-pitrolju CAS 92062-35-6 jiġu rtirati fi żmien perjodu preskritt u ma jiġġeddux, u li ma jingħatawx awtorizzazzjonijiet ġodda għal prodotti bħal dawn.
(9)
Kull perjodu ta' konċessjoni mogħti minn Stat Membru għar-rimi, il-ħażna, it-tqegħid fis-suq u l-użu ta' ħażniet eżistenti ta' prodotti għall-ħarsien tal-pjanti li fihom iż-żejt tal-pitrolju CAS 92062-35-6 għandu jkun limitat għal perjodu ta' tnax-il xahar biex jippermetti li l-ħażniet eżistenti jkunu użati fi staġun ieħor tat-tkabbir, li jiżgura li l-prodotti għall-ħarsien tal-pjanti li fihom iż-żejt tal-pitrolju CAS 92062-35-6 jibqgħu disponibbli għall-utenti sa 18-il xahar wara l-adozzjoni ta' din id-Deċizjoni.
(10)
Din id-Deċiżjoni hija bla ħsara għall-preżentazzjoni ta' applikazzjoni għaż-żejt tal-pitrolju CAS 92062-35-6 skont l-Artikolu 6(2) tad-Direttiva 91/414/KEE u r-Regolament tal-Kummissjoni (KE) Nru 33/2008 tas-17 ta' Jannar 2008 li jistipulaw regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta' proċedura regolari u aċċellerata għall-evalwazzjoni ta' sustanzi attivi li kienu jagħmlu parti mill-programm ta' ħidma msemmi fl-Artikolu 8(2) ta' dik id-Direttiva iżda li ma ġewx inklużi fl-Anness I tagħha (4), bil-ħsieb ta' inklużjoni possibbli fl-Anness I tagħha.
(11)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Iż-żejt tal-pitrolju CAS 92062-35-6 ma għandux ikun inkluż bħala sustanza attiva fl-Anness I tad-Direttiva 91/414/KEE.
Artikolu 2
L-Istati Membri għandhom jiżguraw li:
(a)
awtorizzazzjonijiet tal-prodotti għall-ħarsien tal-pjanti li fihom iż-żejt tal-pitrolju CAS 92062-35-6 jkunu rtirati sas-17 ta' Frar 2010;
(b)
l-ebda awtorizzazzjoni għal prodotti għall-ħarsien tal-pjanti li fihom iż-żejt tal-pitrolju CAS 92062-35-6 mhi se tingħata jew tiġġedded mid-data tal-pubblikazzjoni ta’ din id-Deċiżjoni.
Artikolu 3
Kull perjodu ta' konċessjoni mogħti mill-Istati Membri skont id-dispożizzjonijiet tal-Artikolu 4(6) tad-Direttiva 91/414/KEE, għandu jkun qasir kemm jista' jkun u għandu jiskadi mhux aktar tard mis-17 ta' Frar 2011.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, is-17 ta’ Awwissu 2009.